Pernille Blach Hansen (S), 2005-05-17:
Også jeg vil gerne takke SF for at have stillet den forespørgsel, vi har i dag, som omhandler et meget vigtigt emne.
Der er jo, som SF også gør opmærksom på i teksten, tale om to problemer, man måske med succes kan løse sammen, nemlig globale miljøproblemer og samtidig også det globaliseringspres, der i øjeblikket er på danske arbejdspladser, hvor vi til stadighed hører om udflytning af danske arbejdspladser til lande med en dårligere løn og dårligere arbejdsforhold.
Perspektivet er klart for Socialdemokratiets vedkommende.
Vi vil gerne være med til at finde den kobling, der gør, at vi både kan være med til at afhjælpe nogle af de største og mest truende miljøproblemer på f.eks. klimaområdet – vel i øjeblikket klodens største miljøproblem med en truende drivhuseffekt, der kan vende op og ned på hele klodens økosystem og få katastrofale følger for både miljømæssige, økonomiske og sociale forhold – og samtidig være med til at sikre fremtidens arbejdspladser.
At der er en kobling mellem de to ting, ser vi i øjeblikket med diskussioner om skrotfærger til Indien, der jo er et globalt miljøproblem med farligt affald, men samtidig viser de, at der for nogle er mere økonomi i at lade de ting foregå i andre lande med dårligere miljøforhold og dårligere arbejdsforhold.
Samme diskussion kan vi tage i forhold til danske svinebønders investeringer i Polen med udflytning af danske arbejdspladser statsstøttet af IØ-fonden, og hvor man stadig væk 11 år efter har uoverdækkede gyllelaguner på størrelse med fodboldbaner.
Der er nok at tage fat på, og vi har tidligere eksempler på, at det kan lade sig gøre, bl.a. det danske vindmølleeventyr.
Den situation skulle vi gerne opnå igen.
Hvordan har regeringen så tacklet det hidtil?
Indtil nu har det kostet vores energisektor ca. 3 års udvikling, fordi danske producenter af havvindmøller er ved at blive overhalet indenom, fordi der i en lang periode ikke er sket noget.
Øststøtten, som jeg netop har været inde på, var miljømæssigt genial, men også genial i forhold til at generere danske arbejdspladser.
Den er der blevet sparet meget på, og det samme kan man sige om miljøstøtten til ulande osv. osv.
Derfor foreslår vi nu fra Socialdemokratiets side, at vi begynder at gå den lidt anden vej.
Vi vil satse massivt på danske muligheder inden for energipolitikken, for alle forudsætninger for en ny milliardindustri er til stede.
Der er et globalt problem, som markedet indtil videre ikke har prioriteret højt nok til at få løst.
Men vi er sikre på, at det vil vende inden for få år, og vi mener, at vi har brug for at være førende inden for den sektor, også fremover.
Det kræver ambitiøse politiske målsætninger og en massiv satsning på forskning inden for energipolitik, bl.a. med en ny langsigtet plan for havvindmøller og ved over de næste 10 år at bruge 5 mia. kr. af forskningsbudgettet til at understøtte forskning inden for de mange teknologier, der gemmer sig herunder.
Der er også brug for, at vi tager Lissabonprocessen alvorligt og arbejder målrettet på, at grøn beskæftigelse får en central placering.
Det kræver, at vi nu tager bæredygtighedsdimensionen i Lissabonprocessen, altså i EU, alvorligt.
Der har man desværre med støtte fra den danske statsminister nedtonet miljødelen; det er vi kede af.
Vi mener også, der er brug for, at der i EU afsættes nogle penge til at realisere denne her strategi mere konkret.
Kort sagt vil vi gerne være med til at skubbe processen videre.
Det kræver handling på en række niveauer: internt i Danmark, i forhold til EU og også i forhold til det samarbejde, vi i øvrigt har med andre lande, så vel lande længere østpå som ulande.
Ord er ikke længere nok.
Der er også brug for målsætninger og penge, og det vil vi gerne være med til at arbejde for, så vi får et nyt vindmølleeventyr, gerne inden for en anden branche.
Vi er klar, og det håber vi også at resten af Folketinget er.